Бөек галим мәгрифәтче язучы Ризаэддин Фәхреддин безгә мәңге онытылмаслык шундый нәсыйхәт язып калдырган: “Бала чактан алынган тәрбияне соңыннан бөтен дөнья халкы да үзгәртә алмас”. Тирәнтен уйлап карасаң, балалар бакчасында эшләүче тәрбияченең нинди җаваплы эш башкаруын аңларга мөмкин. Әйе , балалар бакчасында тәрбияче вазыйфасын һәркем дә башкара алмый.. “Рәссамнар кебек тәрбияче булып туарга кирәк”- дип язган Вебер. Мин кечкенәдән үк курчакларым белән тәрбиячеле уйный идем. Ә инде үсә төшкәч,  күрше күлән минем балалар яратуымны күреп, үз балаларын карап торырга чакыралар иде. Һәм мин аларга бик теләп ярдәм итә идем. Тәрбияче булып китүемдә тагын бер этәргеч, ул әтиемнең укытучы булуы. Чөнки мин аның үз эшен яратып башкарганын күреп үстем. Әтием гел балалар янында булды. Ул балаларда спортка карата мәхәббәт тәрбияләде.

   “Кеше һөнәрне түгел, ә һөнәр кешене сайлый”- дип язган Сократ. Минем очрактада шулай булды. Мин филология бүлегенә укырга кердем. Укып бетергәч, язмыш мине балалар бакчасына эшкә урнаштырды. Шулай итеп һөнәр мине үзе эзләп тапты. Тәрбияче булу ул бик олы хезмәт, чөнки баланың дөньяны матур итеп күрәме, тискәре яктан күрәме болар барысыда тәрбияче хезмәтеннән тора. Чын тәрбияче бу дөнья белән яшәргә, мәхәббәтенең күпмедер өлешен , йөрәк җылысын балаларга бирергә тиеш. Бу исемгә үзеңнең талантың, теләгең белән лаек булырга кирәк. Чөнки безнең заман таләпләренә туры китереп балалар тәрбияләү өчен һәрвакыт эзләнергә, яңалыклар белән кызыксынырга, яңа уй-хыяллар белән янарга кирәк. Яңача тәрбия алымнары,  яңа  технологияләр, традицион булмаган методлар куллану белән беррәттән, әдәби мирасыбыз - халык авыз иҗаты әсәрләрен, милли-региональ компонентларны  да онытмаска тиеш без.

 Бүгенге көндә мин бик теләп балалрга татар телен өйрәтәм. Балаларга татар теленең серләрен төшендерәм. Татар халкының, татар теленең үткәне һәм бүгенгесе белән танышабыз. Балаларның мине колач җәеп каршы алулары, зур теләк белән татар телен өйрәнүләре минем өчен чиксез бәхет. Минемчә, бу тәрбияче өчен олы бәя.

Язмышыма бу авыр хезмәтне башкарырга ярдәм иткәне өчен мин чиксез рәхмәтлемен. Үземә, үз балаларыма ни теләсәм, балалар бакчасында үзем тәрбияләгән сабыйларга да шул теләктә мин. Киләчәктә тәүфикълы, иманлы, тәрбияле балалар булып үсүләрен, үзләре сайлаган зур тормыш юлыннан “күкрәк киереп”, горур атлауларын телим.

Әгәр сорау бирсәләр

* Бәхет ни ул?- дисәләр.

Бәхет шушы балалар

Кеше булып үссәләр.